I ungdomsklubben i Assens havde de mandag fastelavnstema. Her kunne de unge fra klokken 18.30 komme ned i klubbens kælder og male tønder, klæde sig ud og slå katten af tønden. Og det er bare nogle af de mange aktiviteter, der kan finde sted i en ungdomsklub. - Det er et frirum, vi kan bruge til så meget, som bare generelt at komme lidt væk hjemmefra, siger 15-årige Noah Bugge fra Assens, som har gået i klub siden han var gammel nok. Et par aftner om ugen går cirka 2000 unge mellem 13-18 år i Mariagerfjord Kommune i ungdomsklub i en af kommunens 11 klubber. Her er der fokus på spil, sport og generelt socialt samvær. - Istedet for at ligge derhjemme, har du her et sted med dine veninder, og her er aldrig kedeligt, siger 14-årige Kamilla Povlsen, der går i klub sammen med Noah Bugge. Vigtigt for de unge Både Noah Bugge og Kamilla Povlsen kunne ikke forestille sig ikke at skulle i klub hver uge med vennerne. - Jeg tror, det betyder meget for mange at komme her, også hvis ikke man har så mange venner, så er der altid plads til en her, og folk er gode til at få hinanden med, siger Kamilla Povlsen, som bliver bakket op af Noah Bugge. - Det er mega hyggeligt med de her fællesskaber, og især når der kommer nogle fra andre klasser, som man ikke snakker med så meget, dem får man lært bedre at kende. Ti uger mere åbent Normalt har ungdomsklubberne i Mariagerfjord Kommune kun åbent fra 1. september til 1. april. Men nu kan unge i Mariagerfjord Kommune se frem til ekstra klubtid. For fra næste skoleår har klubberne fået lov at holde åbent ti uger ekstra. - Det er fantastisk, for jo mere åbningstid, vi kan have, jo mere og bedre tilbud kan vi lave til de unge i kommunen, siger Lars Otte Koefoed, der er Ungdomsskoleinspektør i Mariagerfjord Ungdomsskole. Han tror på, at de vil få ligeså stor aktivitet i de nye uger, som de har i de eksisterende - og måske endda mere. - Det betyder helt simpelt, at de unge får et sted at være. De får nogle fællesskaber hos os, og nogle gode fællesskaber med voksne, der vil dem, og jeg tror, det betyder meget for dem at have nogle steder, der er deres, siger Lars Otte Koefoed.. Ifølge Ungdomsskoleinspektøren er det også vigtigt at være til stede for de unge efter coronapandemien, hvor de har oplevet, at flere unge har været isoleret og haft svært ved at komme ud i fællesskabet igen. - Det betyder rigtigt meget at få åbnet mere, så vi måske kan få flere med, der ikke bruger vores tilbud i forvejen, siger han. Ifølge Lars Otte Koefoed er det cirka to ud af tre af kommunens unge, der går i ungdomsklub. Bred politisk opbakning Det var Mariagerfjord Ungdomsskole selv, der tog initiativ til at få mere åbningstid på dagsordenen politisk. Og da sagen så kom på bordet hos Kultur- og Fritidsudvalget, var der bred enighed om at forlænge åbningsperioden. - Det er et rigtig godt tilbud, der får fællesskaberne styrket hos vores unge, siger formand for Kultur- og Fritidsudvalget, Jens-Henrik Kirk. Han ved dog ikke, hvorfor det først nu er blevet besluttet, at ungdomsklubberne bedre kan følge skoleåret end før. Den udvidede åbningsperiode koster Mariagerfjord Kommune lidt over en halv million ekstra om året, men det har ikke været en hæmsko, forklarer Jens-Henrik Kirk. For ifølge ham er der flere grunde til, at initiativet er en god ide. Blandt andet har Hadsund og Hobro i en årrække været plaget af hærværk. - Målet er at få flere unge til at gå i klub, men også at få samlet nogle af dem op, der sidder alene, og dem der kommer til at hænge ud på gader og stræder, og hvor aktiviteterne ikke altid er så konstruktive, når unge kommer til at kede sig. Vi har set det fra andre byer, at det virker, når man for eksempel hen over en sommer holder klubber mere åbent, siger han. De unge vil mere i klub Nyheden om de ti ugers ekstra klub har også fået de unge i Assens opmærksomhed. Og de vil benytte muligheden for at komme mere afsted. - Det er rigtig godt, og sådan tror jeg, mange har det, siger Kamilla Povlsen. - Hvis ikke vi havde klubben ville vi være noget mere derhjemme, og ikke ses så meget som nu, konstaterer Noah Bugge.
Fra det nye skoleår holder ungdomsklubberne i Mariagerfjord Kommune åbent ti uger ekstra om året.